text: Kommune vil bryde fødekæde til bander
  13 september 2018 kl. 20.27
  Trods udsigt til store besparelser vil kommune holde fast i forebyggelse mod kriminelle bander. 
  
  Selv om Esbjerg Byråd lige nu er i gang med at finde besparelser på 443 mio. kr., er der bred politisk vilje til at holde fast i de gode, forebyggende tiltag, som skal stoppe fødekæden til nye kriminelle bander. Det sagde borgmester i Esbjerg, Jesper Frost Rasmusen (V), torsdag aften i TV SYD.
  Den verserende bandekonflikt i byen har betydet, at politiet har omdannet store dele af byen til en visitationszone.
  15 fængslet
  Indtil nu er 15 personer fængslet. Ifølge Syd- og Sønderjyllands Politi handler konflikten om byens narkomarked foruden personlige fjendskaber. Bandemedlemmer har skudt på hinanden, stukket hinanden med kniv og påkørt hinanden med biler.
  - Jeg fornemmer, at der er bred politisk vilje til at vi holder fast i de gode, forebyggende tiltag, der er i området, hvor bandekonflikten har sit udspring, sagde Jesper Frost Rasmussen.
  Jesper Frost Rasmussen, borgmester (V), Esbjerg: "Jeg fornemmer, at der er bred politisk vilje til at vi holder fast i de gode forebyggende tiltag."
  Et hus for alle
  Bydelshuset Krydset midt i konfliktområdet på Stengårdsvej er en del af kommunens indsats for at bryde fødekæden til de kriminelle bander. Huset rummer bl.a. vuggestue, fritidshjem, træningscenter, vicevært, boligforening og politi. Det betyder, at alle i kvarteret har et ærinde der, og som den eneste i kommunen holder fritidsklubben åbent alle ugens dage, det er gratis, og det har tredoblet antallet af unge fremmødte.
  Huset har også tilknyttet konfliktmæglere, og der holdes forældremøder om opdragelse og dannelse.
  - Men det er først og fremmest forældrenes opgave, siger leder af bydelsprojektet, Susanne Rønne.
  - De er der døgnet rundt, det er vi andre ikke, siger hun.
  Hør et klip med borgmester Jesper Frost Rasmussen her:
  
  